Eleki Krónika – 2006. szeptember

Tanévnyitók az általános iskolákban
Vége lett a nyárnak, a felhőtlen szórakozásnak és szeptember l-jén ismét elkezdődött a komoly, felelősséggel teli munka a pedagógusoknak és az iskolapadokba újra beülő tanulóknak. Először a Dr.Mester György Általános Iskolába látogattunk el, ahol az óvodákból elballagott gyermekek, akik most elsősök lettek, kedves versekkel köszöntötték az induló tanévet. A műsoruk után Godó Antalné igazgató asszony köszöntött mindenkit. Az ünnepséget Pluhár László polgármester úr is megtisztelte részvételével. Idézet a tanévnyitón elhangzottakból : „ Legutóbb az évzárón gyűltünk össze ennyien, amikor elbúcsúztattuk a nyolcadikosokat és lezártuk a tanévet. Most ismét együtt vagyunk, de most új arcok, új tanulók vannak közöttünk. A mai napon 49-en kezdik meg általános iskolai tanulmányaikat. Ők az elsősök. Most érkeztek az óvodából, hogy megtanuljanak írni, olvasni, számolni, majd később megtanulják, hogyan kell használni a földrajzi atlaszt …
Az elsősök köszöntése után a 8.osztályos tanulókhoz szólt : 
„Ti az utolsó évet kezditek nálunk. Az idei esztendő nagyon fontos számotokra. El kell döntenetek, hogy hol akartok továbbtanulni ? Ezért sokkal fontosabb lesz a tanulás, mint eddig bármikor. Össze kell szedjétek magatokat, hogy felvételt nyerjetek abba az iskolába, amelyikben szeretnétek tobábbtanulni..” Igazgató asszony tájékoztatta még az egybegyülteket, a nyáron felújított zárda épületéről, továbbá a napközis étkeztetésről és az elengedhetetlen tankönyvárusításról. Még néhány gyakorlati bejelentés után megszólalt a „Szózat”,. Mely az ünnepség végét jelentette. Ezután a tanulók osztályfőnökeik kiséretében elfoglalták tantermeiket  és megkezdődött a 2006/2007-es tanév.
- Mivel mind a 2 iskolában egyidőben volt a tanévnyitó, a Román Általános Iskolába késve érkeztem. Nisu Cornel igazgató, úr, a megjelent vendégek, szülők után, külön üdvözölte a kicsi elsősöket, majd köszöntötte Dr.Szelezsán  Jánost, a Román Kisebbségi Önkormányzat elnökét. Külön kiemelte azt, hogy az önkormányzat anyagilag is támogatja az iskola tanulóit. Elnök úr az elsősöknek iskolai felszereléseket tartalmazó csomagokat nyújtott át.
- Örömmel jelentette be igazgató úr, hogy az iskola anyagi gondja ez évben is megoldódott. Pályázaton elnyert állami pénzből fedezik az iskola működését. Ezt a tényt, a később felszólaló Pluhár László polgármester úr is megerősítette.  A szót visszavevő igazgató úr köszöntötte a tantestület tagjait, felsorolta az osztályokat tanítók neveit. Megnyitotta a 2006/2007-es tanévet és  elmondta, hogy a tanév 2006. szeptember 1-jén kezdődik és 2007. június l5.tart. Az őszi szünet 2006.október 30-tól november 3. lesz, a téli szünet 2006.december 23 – 2007.január 2.tart. A tavaszi szünet ideje : 2007.április 5-lO.
- Elmondta, hogy ismét nehéz helyzetben lesz az iskola, mert a csökkenő tanulói létszám miatt, ismét összevont osztályok lesznek. Emiatt azonban a tanulók nem lesznek hátrányos helyzetben. Ezután a szülőkhöz intézte szavait, kérve őket arra, hogy gyermekeik járjanak rendszeresen iskolába
- és kérte továbbá őket, hogy gondoskodjanak a szükséges felszerelések beszerzéséről. 
Az ünnepség zárásaként mindenkinek jó egészséget és sikeres tanévet kívánt. Ezek után az osztályfőnökök elvezették a tanulókat az osztálytermekbe és elkezdődött a komoly munka.
Nádor Mária

Tanévkezdés a középiskolában
2006. szeptember 2-án az eleki Radványi György Középiskolában is megkezdődött a tanév. Az intézmény igazgatója, Zámbó András köszöntötte a jelenlévőket. A beszédből kiderült, az idén 450 tanulója van a középiskolának, amiből 100 "első" osztályosnak számít. Az új tanév most is megújulást jelent, hisz az iskola is részben megújult. Az iskola filozófiája a következő: A mában megfelelni a jövő elvárásainak!
Az eleki intézmény minden dolgozója mindent meg fog tenni azért, hogy az itt tanulók a szakma megszerzése után biztos megélhetést reméljenek, de addig is jól érezzék magukat Eleken. Napokokon belül az egyik testvériskolából, Tulle-Naves-ből 40 francia diák fog megérkezni városunkba, innen viszont hamarosan, a művészeti iskolából Borossebesre fognak utazni tanárok és diákok. A beszéd után következett az újonnan érkezettek ünnepélyes eskütétele, majd az osztályfőnökök osztályaikkal a tantermekbe vonultak.Az esti tagozaton szeptember 4-én Singer Ferenc igazgatóhelyettes nyitotta meg a tanévet. Az idén 10. és 12. osztályok indultak. Az igazgatóhelyettes külön kiemelte, hogy nagy tiszteletet érdemelnek, azok akik munka és család mellett is vállalják a tanulást. Fontosnak tartotta elmondani azt is, hogy ezen a tagozaton  a tanulók igyekezzenek minél többet iskolába járni annak ellenére, hogy ez nem kötelező!
Rapjkó Tibor

Köszönetünket fejezzük ki
minden segítőtársunknak, akik a VIII. Világtalálkozó alkalmából fáradoztak, munkájukkal elősegítették a rendezvény sikerét – továbbá a találkozó minden látogatójának köszönjük,hogy megtiszteltek jelenlétükkel.
Pluhár László polgármester, dr.Heim Lajosné alpolgármester

Szépül az iskola
2006. szeptember 22-én 11 órakor történt meg a  Lőkösházi út 17-19. szám alatt található Dr. Mester György Általános iskola felújított részének, a "zárda" épületének műszaki átadása. A kivitelező Drávill Kft. falszigetelést; a földszinti épületrész akadálymenesítését; a külső és belső nyílászárók cseréjét; fal- és padlódurkolatok cseréjét; talajnedvesség elleni vízszigetelést; falfestést; a külső - belső vakolatok cseréjét; lélegző vakolatok készítését hajtotta végre; illetve minden tanteremben kézmosót helyeztek el a szükséges csempe falburkolattal.

Jeles napok szeptemberben
Szeptember l. – Egyed napja
E napon kezdték a búza, másutt a rozs vetését. Azt tartották, aki Egyed napján veti el a búzát, bő termésre számíthat.
Szeptember 8. – Kisasszony napja
Szűz Mária születésének napja, nagyon kedvelt búcsúnap.. Egyes helyeken ezen a napon kezdték el a gabona vetését, de több helyen ez a nap volt a cselédek szolgálatba lépésének ideje. Fecskehajtó Kisasszonynak is nevezték ezt a napot, mert sok helyen úgy vélték, hogy ezen a napon indulnak útnak a fecskék.
Szeptember l2. – Mária napja
Szűz Mária neve napja, máig kedvelt névünnep – egyes vidékeken búcsúnap.  A hagyomány szerint 1688-ban Bécs ostroma alatt Lipót császár a passaui Mariahilf /Segitő Boldogaasszony/ kegyképe előtt imádkozott a győzelemért. A kegykép a török uralom alóli felszabadulás szimbóluma lett.
Szeptember l5. – Hétfájdalmú Szűzanya napja 
Mária anyai fájdalmára való emlékezés. Költészetünk egyik legrégibb emléke, az Ómagyar Mária-siralom is tanusítja ennek a kultusznak a régiségét.
Szeptember 2l. – Máté napja
Máté apostol és evangélista emléknapja. Ezen a napon kezdték vetni a búzát. A szertartáson a gazda megszentelte a vetőmagot, tiszta ruhába öltözött , szótlanul tette meg az utat a gabonaföldig. Vetés közben tilos volt káromkodnia. Miután végzett, magasra dobta a vetőabroszt, hogy nagyra nőjön a gabona.
Szeptember 29. – Szent Mihály napja 
A hagyomány szerint Szent Mihály arkangyal a túlvilágra költöző lelkek kisérőtársa. Ezzel függ össze a halottszállító soroglya   „Szent Mihály lova” elnevezése.Sokféle időjárással kapcsolatos szólás. közmondás ismeretes erre a napra vonatkozóan. Ha a fecskék még nem mentek el e napig, akkor hosszú őszre lehet számítani. A pásztorok az állatok viselkedéséből jósoltak az időjárásra. Ha e nap éjszakáján a juhok vagy a disznók összefeküdtek, hosszú, erős telet vártak. Ime egy rigmus :Szent Mihálykor keleti szél, igen komoly telet igér.” 
Nádor Mária

Termelni csak az előírások betartásával célszerű
Mint köztudott, a mezőgazdasági termelő tevékenységet folytatók agrártámogatásokra csak bizonyos feltételek, szakmai előírások betartásával szerezhetnek jogosultságot. A támogatások odaítélésének feltételekhez kötése nem új keletű, már a rendszerváltozást követő kormányok is  feltételek teljesítéséhez kötötték a jogosultságot. A tápanyag utánpótlás ésszerű és szakszerű betartatását próbálja szabályozni a tápanyag-gazdálkodási terv készítésének szabályozása. A Nemzeti és Vidékfejlesztési Terv Agrár-környezetgazdálkodási támogatásban részesülők a többször módosított 150/2004. (X.12.) FVM rendelet előírásai értelmében tápanyag-gazdálkodási tervet kell készíteniük. Szeretném tájékoztatni az érintett gazdálkodói kör, hogy milyen kötelezettségük és tennivalók lesznek a rendelet előírásainak betartásához. Tápanyag-gazdálkodási tervet természetszerűleg talajlabor által készített talajvizsgálatnak kell megelőznie. A vizsgálathoz megfelelő, a szakmai alapelvek szerint vett talajminta szükséges. A mintavételnél nagyon fontos, hogy szakszerűen történjen, hiszen a mintákból fogja az akkreditált labor meghatározni az értékeket, melyek a gazdálkodási terv alapját képezik. Fontos továbbá, hogy az első gazdálkodási évben rögzítsük a blokktérképünkön a mintavételi helyeket. Az adatok összehasonlíthatósága miatt rendkívül fontos a mintavételi hely és mód azonosságának fenntartása. Ahhoz, hogy környezetkímélő tápanyag gazdálkodást folytathassunk, évente el kell készíteni az egyszerűsített tápanyagmérleget. A gazdálkodási formának ugyanis az a lényege, hogy a trágyákat és termésnövelő anyagokat kellő időben és mennyiségben olyan módon kell kijuttatni, hogy a növények azokat a legjobban tudják hasznosítani, megakadályozva a talajzsarolást vagy a talaj túlterhelést. A trágya kijuttatás további szempontja a termesztendő növény igénye, a tervezett hozam, a talaj fizikai és kémiai sajátosságai, az öntözés és a termesztési technológia. Az egyszerűsített mérleg beviteli oldalán szerepel a nitrogén, foszfor és a kálium hatóanyag kijuttatott mennyisége, míg a kivonási oldalon ugyanezen hatóanyagok elvonása szerepel  fő és melléktermékekre vonatkoztatva. A bevitt és kivont hatóanyag mennyiségéből megállapíthatjuk, hogy a termesztés során talajunkat gazdagítottuk vagy zsaroltuk.  A kijuttatandó tápanyag mennyiségénél figyelembe kell továbbá venni a „Helyes Mezőgazdasági és Környezeti Állapot”, illetve a „Helyes Gazdálkodási Gyakorlat” feltételrendszerének előírásait is. A tápanyag-gazdálkodási tervet bárki elkészítheti, aki annak tartalmi és formai követelményeit ismeri. A 150/2004( X.12.) és a 151/2004. (X.13.) FVM rendeletek írják elő az agrár környezetvédelmi célprogramban résztvevők és a kedvezőtlen adottságú területeken gazdálkodók feladatait, többek között a gazdálkodási napló vezetésének szabályait. A Helyes Gazdálkodási Gyakorlat előírásainak egyike a gazdálkodási napló vezetése szeptember 01-től augusztus 31-ig. a napló vezetésére kötelezett gazdálkodóknak minden évben szeptember 01. és december 31. között aláírással hitelesített másolatot kell küldeniük az FVM illetékes főosztályára. A gazdálkodási naplót és a hozzá kapcsolódó dokumentumokat öt évig meg kell őrizni, és helyszíni ellenőrzés során rendelkezésre bocsátani. A napló adatainak rögzítése mind írott, mind elektronikus formában történhet. A fent felsorolt és el nem sorolt jogszabályi előírásokkal kapcsolatban készséggel állnak rendelkezésre a kamarai tanácsadók, falugazdászok és bejegyzett tanácsadók. 
Zámbó András, PhD. hallgató

Sikeres pályamunka…
A düsseldorfi Henkel cég magyarországi érdekeltségű Pritt Stift üzeme, minden évben pályázati akciót hirdet az általános iskolákban. A dr.Mester György Általános Iskola 3.a. osztályos tanulói – Lupné Soós Tünde tanitónő ötletes elképzeléseit követve – bekapcsolódtak a „Barangolás az EU-i Unióba” c. akcióba. Lelkesedésük és szép nivósan elkészitett albumjuk eredményes lett, hiszen munkájukkal elnyerték az első helyezést. Ennek jutalma egy értékes ajándékcsomag lett és lehetőséget kaptak a pályázók arra is, hogy a cég által szervezett kézművesnapon is részt vehessenek. Gratulálunk az ügyes kezüeknek.
Nádor Mária

Számüzetésük 60. évfordulójára emlékezve …
Alig csitult el a Világtalálkozó Eleken, ismét a kiűzetésre emlékezve érkeztek Németországból. Az Almáskamarási Baráti Kör tagjai meghívására érkezett egy busz a németországi Leimen-St.Ilgenből. Előzetes egyeztetés alapján a csoport látogatást tett az eleki Leimen Házban is. Szeptember 2-án szerettetteljes fogadáson vettek részt az emlékezésre érkezett vendégek. A ház megtekintése után fejet hajtottak a kiűzetési emlékhely előtt, majd megcsodálták a katolikus templom belső szentéjét. Este Almáskamaráson, a Sportcsarnokban bensőséges fogadáson vettek részt az emlékezők, melyet jól szervezett hangulatos kulturműsor előzött meg. Az elekiek is képviseltették magukat ezen az estén.
Nádor Mária

Új plébános érkezése
2006. augusztus 1.-től városunkba új plébános érkezett  Topsi Bálint személyében. Az új plébános Úrral beszélgettem.
- Tisztelettel üdvözöljük Eleken, Isten hozta. Kérem, mutatkozzon be a lakosságnak. Első kérésem, meséljen magáról.
- Mindenek előtt szeretném elmondani, hogy elődöm, Mátyási János üdvözli, a Katolikus Egyház valamennyi Eleki tagját. Isten áldását kívánja a város minden lakosának. Saját kérésére a Szerzetes Rend tagja lett.1977.-ben születtem,nagycsaládban, a csángóföldi Klézsén, 5 testvérem van. Mindnyájunkat a katolikus hit megélésére neveltek szüleink. Szüleimtől kapott nevelésnek köszönhetem azt is, hogy pap lettem.Amit tudni kell a csángókról, hogy a XV. Században vándoroltak át Erdélyből a Keleti Kárpátokon túlra és a Szeret folyó mentén, telepedtek le. Otthon a falumba jártam általános iskolába, majd Temesváron gimnáziumban, ahol leérettségiztem. Onnan Gyulafehérvárra mentem, ahol három évig teológiát tanultam. A Magyarországon erősödő paphiány miatt döntöttem, hogy átjövök Szegedre. Szegeden 4 évig tanultam a Hittudományi Főiskolán, ahol 2004-ben Gyulay Endre püspök atya pappá szentelt. Első kápláni helyem Csongrád volt, majd Gyulára kerültem.2006. augusztus 1.-től a püspök atya Elekre helyezett plébánosnak.
- További tervei?
- Elsősorban azt, szeretném, hogy az Eleki emberek,visszanyerjék, azt az „Örökséget,” amely őseinket éltette, a hitet, a reményt és a szeretetet. A hitoktatásra szeretnék nagy hangsúlyt fektetni, hogy a gyermekek újra magukénak érezzék a templomot, a plébániát , és a közösség szelleme erősödjön bennük. Ebben a felnőttek, a szülők, nagyszülők  tudnának segítséget nyújtani azáltal, hogy példát mutatnak, hogy megfogják a gyermekek kezét és elhozzák az Isten házába. Másrészt azon is dolgozunk, hogy széppé tegyük a Plébániát, hogy mindenki otthon érezze magát. Németországi és Ausztriai segélyekből tudjuk megoldani. Majd gondoskodnunk kell a Várossal együtt a Templomunk felújításáról mely mindnyájunk büszkesége. Sok szép dolog lenne még amit szeretnék. A Jó Isten segítségét kérjük mindezekre.Látjuk, hogy egyre több gyerek ministrál. Többen vesznek részt, a templomi szolgálatban.
- Honnan ered a gyermekek iránti, ilyen nagyfokú szeretete?
- Mint mondtam, nagycsaládból származom. Szeretek a gyerekkel, fiatalokkal foglalkozni. Csak szeretni kell őket egyszerűen és tisztán.  Ők ezt megérzik, és többszörösen meghálálják. De, nagyon jól megvagyok az idősekkel is. A „szépkorúakkal” és a betegekkel való foglalkozás csodálatos része a munkámnak. Szeretek velük beszélgetni „az élet nagy dolgairól”. Ők többet tudnak nálam. Ha egy kicsit letelepedtem megismernek az Elekiek, hívásra el fogok menni beteg - illetve családlátogatásra.
- Találkoztunk a „Katolikus Hírmondó” című újsággal.Milyen céllal, szándékkal született, ez a heti krónika?
- Tájékoztatni szeretnénk az embereket a katolikus élet fontosabb eseményeiről. Isten igéjét eljutatni azokhoz, akik betegek vagy idősek ésemiatt nem tudnak eljönni a Templomba.
- Láttuk a MTV 1-en illetve a kereskedelmi csatornákon, hogy több televízió Isten tiszteletet közvetít. Önnek mi véleménye erről? Az Elek TV-n keresztül szívesen venné a vasárnapi szentmisék közvetítését?
- Jézus erről így beszél: Jöjjetek énhozzám, mindnyájan akik megfáradtatok, és én megnyugosztlak titeket. Tehát Ő rendelte el, hogy mindnyájan Ő hozzá, az Isten házába menjünk. Valamint nagyon fontosnak tartom a testvéri közösséget. Az egyház tagjai számára, sokat jelent, a szentmiseáldozat és ezt követni szeretnénk. Az ünnepi szentmisék közvetítését örömmel venném, azok számára, akik nem tudnak eljönni a Templomba.
- Mi az üzenet útmutatás amit minden ember számára fontosnak talál?
- „Mindazt, amit szeretnétek, hogy megtegyenek nektek az emberek, tegyétek meg ti is nekik.” /Mt. 7: 12/. Csak, így találunk belső békére, boldogságra.
- Köszönöm szépen a beszélgetést. Kívánunk Önnek erőt, egészséget, érezze jól magát Eleken.
Rostásné Hotya Valéria

Szabó Katalin Zsófia: Cifra magány

Szürke volt a perc, lomha, matt mozaikdarab,
fekete párnái közt aludt a pillanat.
Mint gomolygó füst, szálltak a keserű álmok,
és reszkető szemmel aludt még a város.

De a Nap, az ég vörös vándora felébredt,
s a város fölé cifra cérnákat terített.
Az unott, sötét pizsamát levette a táj,
az égbolton cérnaként kígyózott a magány.

A vörös vándor ruhát a városnak öltöget,
közben nyílnak a reszketeg, üveges szemek.
Kezemben egy leégett, megcsonkított gyertya,
s lángját a néma gyilkos magány elrabolta.

Cifra cérnával varrott köpenyt öltött a táj,
de rajta fekete foltként virít a magány.
Hallgatag sikoly s néma jaj ajkakból csordul,
dübög az élet, míg a harang meg nem kondul.

Csillogástól fosztott szemek milliója várt,
az égbolton cérnaként kígyózott a magány.
Megannyi börtön, iskola és kórház lángolt,
a társtalanok jövője trónt várományolt...

Pontosítás
A Krónika 2006. augusztus 30-i  számában megjelent Románia első biogazdálkodói Eleken vizsgáztak című írásunkban, mely az aradi Nyugati Jelen /www.nyugatijelen.com/ tudósítása alapján készült, több pontatlanság is található, melyeket most a következőképpen pontosítunk: A vizsgák  2006. július 25-én zajlottak. A biotermesztő képzést  /OKJ 34620601/ a Körös-Maros vidékfejlesztési és Ökogazdálkodási Alapítvány is támogatta. A képzésben való részvétel követelményei a következők voltak: egészségügyi alkalmaság, alapfokú iskolai végzettség, szakmai előképzettség. /A 308 órás képzésből 180 órát a gyakorlat tett ki./
Elnézést kérünk olvasóinktól a pontatlan adatok miatt. /Pedig az aradi magyar nyelvű napilapra nem jellemző ez a felületesség, nem tudni, hogy miért csúszott be ez a sok hiba, pont az eleki képzésről szóló tudósításukba?/
Rapajkó Tibor

Hibás értesítő szelvények
Értesítem azokat az eleki lakosokat, akik felvételüket kérték valamelyik kisebbségi jegyzékbe, hogy a 2006. október 1-re kitűzött kisebbségi önkormányzati választással kapcsolatban a kisebbségi szavazókör Elek, Lőkösházi út 10. szám alatti Általános Iskola épületében lesz kialakítva. Sajnálatos módon az értesítő szelvények nyomtatásakor a program nem hozta a szavazókör címét, ezért most utólagosan szeretném tájékoztatni a tisztelt választópolgárokat a kisebbségi szavazókör címéről.
Dr. Kerekes Éva, Helyi Választási Iroda Vezetője

A Helyi Választási Bizottság
a 2006. október 1. napjára kitűzött önkormányzati képviselők, polgármester, valamint kisebbségi önkormányzati választásra beérkezett jelöltek nyilvántartásba vétele iránti kérelmek alapján az alábbi jelölteket vette nyilvántartásba:

Polgármester jelöltek
Kecskeméti János független jelölt
Pluhár László MSZP
Turóczy András FIDESZ

Önkormányzati képviselő jelöltek
Bágy György János MSZP
Bakos Ferenc független jelölt
Baráth Tamás FIDESZ
Botás Pál SZDSZ
Cinanó János MSZP
Drágos József FIDESZ
Gál Attila FIDESZ
Gura Tamás László független jelölt
Hambarás Ferenc MSZP
Dr. Heim Lajosné MSZP
Hoffmann Ferenc független jelölt
Hotya Mihály független jelölt
Kalló Pál MSZP
Kecskeméti János független jelölt
Kecskeméti Mihályné MSZP
Klemm István FIDESZ
Kovács János István független jelölt
Dr. Kuruczné Czvalinga Judit MSZP
Lénárt Istvánné független jelölt
Lukács László FIDESZ
Miszlainé Purecs Vera független jelölt
Molnárné Kanizsai Margaréta FIDESZ
Nánási Mihály MSZP
Nedró Mihály MSZP
Niedermayer Ernő FIDESZ
Papp László FIDESZ
Pelle László MSZP
Perina Jánosné független jelölt
Rapajkó Tibor FIDESZ
Rédei Zoltán FIDESZ
Rocskár Jánosné független jelölt
Singer Ferenc FIDESZ
Sipos Sándor MSZP
Dr. Szelezsán János független jelölt
Tóbiás Ferencné független jelölt
Tolnai Péter FIDESZ
Truczán Illés független jelölt
Turóczy András FIDESZ
Vigh Károly független jelölt
Völgyesi István MSZP
Zsidó Ferenc György MSZP
Zsidó Zoltán független jelölt

Cigány kisebbségi önkormányzati képviselő jelöltek
Budai Aladár CSZOSZ-RKE
Cinanó János CSZOSZ-RKE
Cinanó Jánosné CSZOSZ-RKE
Drágos József LUNGO DROM
Grószné Veder Róza LUNGO DROM
Jova Zsolt Csabáné LUNGO DROM
Rozsdás János LUNGO DROM
Szabó Illés CSZOSZ-RKE
Szabó János LUNGO DROM
Szakál István LUNGO DROM
Tarné Kovács Tímea CSZOSZ-RKE

Német kisebbségi önkormányzati képviselő jelöltek
Czirok Gyula Árpádné ENE
Nádor Mária Terézia ENE
Niedermayer Ernő ENE
Reisz József György ENE
Strifler József György ENE
Strifler József Róbertné ENE
Szabó Pálné ENE
Szelényi Ernő ENE
Szilbereisz Józsefné ENE
Wittmann György ENE

Román kisebbségi önkormányzati képviselő jelöltek
Árgyelán János MROÉE
Barna Jánosné MROÉE
Botás László MROÉE
Botás Tivadar MROÉE
Botás Tivadarné MROÉE
Gál György ROMÁN ORTODOXOK
Hotya Péter MROÉE
Kimpián István ROMÁN ORTODOXOK
Kimpián-Albrecht Gyöngyi ROMÁN ORTODOXOK
Kozma János György ROMÁN ORTODOXOK
Márk Tivadarné ROMÁN ORTODOXOK
Nedró Mihály MROÉE
Rocskár Jánosné MROÉE
Szabó Péter MROÉE
Dr. Szelezsán János MROÉE

Szlovák kisebbségi önkormányzati képviselő jelöltek
Döme Tibor DASZSZ-DOLINA-OZVENA KÓRUS-ZEM
Ficzere István DASZSZ-DOLINA-OZVENA KÓRUS-ZEM
Ficzere Istvánné DASZSZ-DOLINA-OZVENA KÓRUS-ZEM
Gémes Péterné DASZSZ-DOLINA-OZVENA KÓRUS-ZEM
Gera Krisztina Mária DASZSZ-DOLINA-OZVENA KÓRUS-ZEM
Gura János DASZSZ-DOLINA-OZVENA KÓRUS-ZEM
Dr. Kuruczné Czvalinga Judit DASZSZ-DOLINA-OZVENA KÓRUS-ZEM
Mucsi László Andrásné DASZSZ-DOLINA-OZVENA KÓRUS-ZEM

Áment Gábor, a Helyi Választási Bizottság elnöke

Tájékoztató a választásról
A 2006. október 1. napjára kitűzött önkormányzati képviselők, polgármester, valamint kisebbségi önkormányzati választáson a jogszabályi változások miatt az alábbiak szerint tehetik meg szavazataikat azok a választó joggal rendelkező polgárok akik élni kívánnak szavazataikkal.
Elek Város területén hat olyan szavazókör került kialakításra már korábban is ahol a megyei közgyűlésre, polgármesterre és az önkormányzati képviselőtestület jelöltjeire lehet szavazni.
A kisebbségi önkormányzati képviselő jelöltekre a hetedik szavazókörben lehet szavazni Elek, Lőkösházi út 10. szám alatt Dr. Mester György Általános Iskola épületében, ahol azok a választópolgárok tehetik meg szavazataikat, akik 2006. július 15. napjáig kérték felvételüket valamelyik kisebbségi jegyzékbe és erről határozatban értesítést is kaptak. Akik nem kérték a kisebbségi jegyzékbe felvételüket azok a választó joggal rendelkező polgárok csak a saját szavazókörükben élhetnek választási jogosultságukkal. 
Kovács Zsuzsanna, Helyi Választási Iroda tagja

Az erős asszony
Szívet tépően megható életkép tárul elénk. Héviziné Czakó Éva, iskolába viszi kisfiát. Eddig rendbe is lenne a dolog. De az Anyuka, nagyon súlyos beteg, mozgássérült. Motoros, tolókocsiba szállítja a kisfiát az első osztályba. Ahogy nézem őket, egy keleti bölcsesség jut eszembe:Vannak emberek, akiknek a szívében nagyobb erő van, mint másnak a két egészséges lábában. Évike ilyen, az erős asszony. Életükről így mesél: Nem szabad, soha feladni, én Anya vagyok, nekem fel kell nevelni a gyermekemet.Vannak szomorú napjaim, de leginkább tudok örülni az életnek. Kisfiam ad nekem erőt, ő a mindenem, a gyönyörűségem.  Boldog családi életem van, rendes, kedves férjem. Vannak, barátaink. Csak azért vállaltam az interjút, az Eleki Krónikának, hogy erőt adjak, annak, aki hasonló betegségben szenved. Soha nem szabad, feladni, bízzunk abban, talán a holnapunk szebb lesz.
Most különösen boldog vagyok, dolgozom, szakképzettségemnek megfelelő munkát kaptam a Polgármesteri Hivatalban. Köszönöm a Humán Szolgáltató Központ Vezetőjének és munkatársainak, hogy rám is gondoltak. A munka számomra nagyon sokat, jelent, nincs időm a betegségemre gondolni. A fizetésre is nagy szükségünk van. Évike, köszönöm szépen a beszélgetést.  A Humán Szolgáltató Központnak én is, mint mozgáskorlátozott, mint a helyi Mozgáskorlátozott Egyesület alapító tagja, köszönöm, hogy sorstársamnak, munkát biztosítottak, ezzel örömöt okoztak. Nagyon halkan, szinte suttogva kérdezem, hogy senkit meg ne bántsak. A Mozgáskorlátozott Egyesület, miért nem segített? Ma már nem Segély Szervezet?
/Az akadálymentesítési támogatás, ügyintézési díja 3000 Ft./ 
Rostásné Hotya Valéria